АҞӘА, цәыббра 7 – Sputnik, Асмаҭ Ҵәыџьԥҳа. Аԥсны ахада Ихраҿаз аҽырыҩрақәа рымҩаԥгара аҿҳәара инахеит цәыббра 12 инаркны цәыббра 19 рахь ҳәа Sputnik иазеиҭеиҳәеит Аԥсны Аҽыбӷаҟазаратә спорт афедерациа ахада Милор Шәлымба.
"Аҿҳәара анахара атәыла ахада играфик иадҳәалоуп. Иара цәыббра 12 рзы аҽырыҩра дзалахәхомызт", - иҳәеит иара.
Шәлымбаиажәақәа рыла, ауснагӡатә иалахәхоит аҽыҩқәа 30.
Аԥыжәаратә ҭыԥқәа ргаразы быжь-еикәшарак рҿы еиндаҭлоит: 1200 метра – ҩышықәса зхыҵуа аҽыҩқәа, 1400 метра – Аџьынџьтәылатә еибашьраан иҭахаз ргәалашәаразы аԥхьахә, 1600 метра – Аԥсны ииз аҽыҩқәа, 1800 метра – Аԥсны иҟоу Урыстәыла Ацҳаражәҳәаҩ иаԥхьахә, 2000 метра – Аԥсны раԥхьатәи ахада Владислав Арӡынба иаԥхьахә, 2400 метра – атәыла ахада иаԥхьахә, 3200 метра – Аԥсны аҩбатәи ахада Сергеи Багаԥшь иаԥхьахә.
Аԥсны ахада Ихраҿаз аҽырыҩра аԥхьахәтә фонд – 1 000 000 мааҭ иҟоуп. Аха Шәлымба ишиҳәаз ала, уи 2 000 000 мааҭ иҟалар алшоит.
Иара убас шәаԥхьар ҟалоит: